Bevilger millioner for å finne svaret på ME-gåten
Forskningsrådet ga fredag flere millioner kroner til en nasjonal undersøkelse på sykdommen ME. Undersøkelsen kan være et banebrytende bidrag til landets ME-pasienter. - Dette er svært gledelig, ikke minst for pasientgruppen. Med tanke på resultatet av vedlikehold-studien vi har gjennomført, blir jeg ikke overrasket om vi får positive resultater av denne studien, sier professor og avdelingsoverlege ved Haukeland universitetssykehus, Olav Mella.Mella har sammen med kollega, overlege Øystein Fluge, forsket på virkningen av kreftmedisinen, Rituximab, på ME-pasienter. Medisinen senker drastisk nivået av immuncellene B-lymfocytter, som lager antistoffer i kroppen og også kan lage antistoffer mot kroppens eget vev. - Ved å ta ned lymfocyttene så kan man få en betydelig symptomlindring hos to tredjedeler av pasientene, sier Mella.Resultatene av den første studien ble publisert i 2011 og fikk stor internasjonal oppmerksomhet. I mellomtiden har Mella og Fluge undersøkt langtidsvirkningen ved bruk av kreftmedisinen. Også den har gitt positive resultater. - Vi har gitt pasienter påfyll av Rituximab opptil femten måneder, og da blir effekten klart mer langvarig, sier Mella. Forfatter Hans Olav Lahlum ga 5000 kroner i støtte til den samme forskningen etter at han deltok i verdens lengste intervju på VGTV.De to forskerne skal nå teste behandlingen på 140 ME-pasienter over hele landet over to år. Resultatet av undersøkelsen kan være et stort og viktig skritt mot å finne behandling til de mellom 10-15.000 ME-pasientene i Norge. Helse- og omsorgsminister Jonas Gahr Støre er fornøyd med at de to forskerne nå får mulighet til å undersøke behandlingen også nasjonalt. - Jeg er veldig glad for denne beslutningen. I mitt tildelingsbrev fra Helsedepartementet ba jeg Forskningsrådet om å prioritere søknader på ME og utmattelsestilstander, sier helse- og omsorgsminister Jonas Gahr Støre (Ap). I undersøkelsen vil de 140 pasientene deles i to grupper hvor én får et narrestoff, og den andre får kreftmedisinen. Hverken pasientene eller legene skal vite hvilken medisin den enkelte har fått. Etter to år skal resultatene av behandlingen vurderes. Er resultatene positive, kan det bety at kreftmedisinen kan søkes godkjent av Legemiddelverket og lignende instanser i utlandet. - På grunn av kostnadene vil ikke medisinen få noen stor utbredelse uten en slik godkjenning. Jeg håper denne undersøkelsen kan medføre til at medisinen kan bli tilgjengelig for flere pasienter, sier Mella.Helsedepartementet har også bevilget penger slik at de fire helseregionene kan delta i undersøkelsen.ME-forskere og behandlende leger har reagert på at denne forskningen ikke har fått penger fra myndighetene. Forskningen fra Bergen har vært kjent i flere år. - Det har vært bevilget penger fra norske myndigheter til denne type forskning også tidligere. Samtidig er det viktig at Forskningsrådet vurderer dette faglig, og jeg er glad for at dette nå er klart, sier Støre. Forskningsrådet håper bevilgningen kan være det endelige steget mot behandling av ME-pasienter. - Dette er en sykdom man ikke har klart å få oversikt over årsakene. Det spesielle med denne søknaden er at man har funnet en medisin som har gitt lovende resultater til behandling for noen pasienter. Det er flott hvis det viser seg at dette er riktig, sier avdelingsdirektør for helse og samfunn, Jesper Simonsen, i Forskningsrådet.
To norske forskere skal nå gi 140 ME-pasienter kreftmedisin. Resultatet kan være det endelige steget mot en løsning på ME-gåten.